D'Politik in da Innan Mongolei is eha auf Voazeigeprojekte hi ausgricht, so wia Stroßn vabreadan und riesngroße Haisa baun, ois auf des, wos da Großteu vu de Leid eigntli brauchat. Da owaflächliche Foatschritt wiad heagnumma, damids da Zentralregiarung in Peking zoang kinan, dass si wos tuad in da Innan Mongolei. Fia'd 60-Joa-Feia vu da Gründung vu da autonomen Region is in am Voaoat vu Hohhot a Stadion fia sechzgtausnd Leid baut woan, wos an Haufn Göid kost hod, owa kaum nu amoi voi sei wiad. De Manie vu da Regiarung, dasss Bruttoinlaundsprodukt steing muaß, füahd dazua, dasss Woxtum relativ unausgeglichn is. Dazua kimmt nu, dass da Parteisekretäa und aundare Regionalpolitika oft amoi korrupt haundln und si in dem Foi sogoa traun, geng'd Zentralregiarung z'agian.